**Letisko Štokholm-Arlanda** je medzinárodné letisko ležiace v obci Sigtuna v blízkosti mesta Märsta v kraji Stockholm, približne 42 kilometrov na sever od Štokholmu a takmer 40 kilometrov po ceste na juhovýchod od Uppsaly. Vlakom je to z Uppsaly výrazne bližšie. Vzdialenosť cesty alebo železnice zo Štokholmu je približne rovnaká.

Letisko Arlanda je najväčším letiskom vo Švédsku. V roku 2009 tu bolo odbavených 16 064 071 cestujúcich.

História
--------

Letisko bolo prvýkrát použité v roku 1959, ale len pre výcvikové lety. V roku 1960, začalo slúžiť bežnej doprave. Oficiálny ceremoniál, ktorým bolo letisko otvorené, bol až v roku 1962. Bolo používané pre medzikontinentálne lety už v roku 1960, pretože ranvej na letisku Bromma bola príliš krátka. Meno *Arlanda* bolo zvolené súťažou, ktorá otvoreniu letiska predchádzala. Názov je odvodený od *Arland*, starého mena pre farnosť Ärlinghundra (teraz Husby-Ärlinghundra v Märsta) - miesto, kde bolo letisko umiestnené. Písmeno *a* bolo pridané v analógii s ostatnými švédskymi názvami končiacich na *-landa* a tiež tvoria slovnú hračku vo švédčine, kde sloveso *landa* znamená pristáť. Pôvodný terminál je terajší terminál číslo päť.

V roku 1983 sa sem presunuli vnútroštátne lety z letiska Bromma.

Nákres letiska
--------------

Nákres letiska Arlanda po plánovanom rozšírení. Štyri terminály majú byť nahradené dvoma väčšími: Terminál Sever a Terminál Juh.
Letisko má štyri terminály. Terminály 2 a 5 sa používajú pre medzinárodné lety. Pre vnútroštátne lety slúžia terminály 3 a 4. Nová hlavná budova, Arlanda Sever, otvorená v roku 2003, spája terminál 5 s novo postaveným Mólom F. Všetky medzinárodné lety odbavované spoločnosťou SAS a jej partnermi z aliancie Star Alliance používajú novú budovu. Bola plánovaná aj budova Arlanda Juh, tá by mala spájať terminály 2, 3 a 4. Stavba je zatiaľ odložená pre nedostatok finančných prostriedkov. Medzi terminálmi 4 a 5 je obchodné centrum *Sky City*, ktoré má stanicu pre hlavnú železničnú trať, rýchlovlak *Arlanda Express* spája obe stanice na letisku s centrom Štokholmu.

Vybavenie letiska
-----------------

Riadiaca veža
* 4 terminály pre cestujúcich
* 64 brán
* 5 cargo terminálov
* 5 hangárov
* 3 vzletové a pristávacie dráhy
* 35 obchodov
* 33 reštaurácií
* 3 hotely
* 2 banky
* 1 lekáreň
* 1 kaplnka
* Konferenčné zázemie
	+ 49 konferenčných izieb
	+ 6 300 m² priestoru pre konferencie
	+ výstavná miestnosť až pre 1 000 delegátov

Pravidelné linky a aerolínie
----------------------------

| Aerolínie | Destinácie | Terminál |
| --- | --- | --- |
| **Aer Lingus** | Dublin | 5 |
| **Aeroflot** | Moskva-Šeremetievo | 5 |
| **airBaltic** | Riga | 5 |
| **Air China** | Peking-Capital | 5 |
| **Air France** | Paríž-Charles de Gaulle | 2 |
| **Arkia Israel Airlines** | **Sezónne:** Tel Aviv-Ben Gurion | 5 |
| **Austrian Airlines** prevádzkované dopravcom **Tyrolean Airways** | Viedeň | 5 |
| **Avies** | Hagfors, Mora-Siljan, Sveg, Torsby | 3 |
| **Belavia** | Miňsk | 5 |
| AirExplore | Bratislava | 5 |
|

Zdroj
-----

*Tento článok je čiastočný alebo úplný preklad článku Stockholm-Arlanda na českej Wikipédii (číslo revízie nebolo určené).*


|  |  |
| --- | --- |
| Portal | Portál letectvo |